Misdaadsielkundige wreed vermoorDr. Mirah Wilks is wreed in haar huis vermoor. (Foto: Verskaf) ŉ Misdaadsielkundige wat verlede jaar haar doktorsgraad in haatmisdade verwerf het, is die naweek wreed deur rowers in haar huis vermoor. Dr. Mirah Wilks (69) se man, Frank (72), het haar Sondagoggend dood in hul huis in Johannesburg aangetref toe hy van die kerk af terugkom. Die rowers het volgens kol. Lungelo Dlamini, polisiewoordvoerder in Gauteng, deur die dak toegang tot die huis verkry. Sy is na bewering 12 keer gesteek en toe keelaf gesny, maar Dlamini kon dit nie bevestig nie en het bloot gesê ŉ skerp voorwerp is gebruik. “Die polisie wag eers vir die uitslae van die nadoodse ondersoek om die aard van die beserings vas te stel,” sê Dlamini. Hulle is ook nie seker hoeveel rowers haar oorval het nie. Volgens Wilks se Facebookblad het sy haar doktorsgraad verlede jaar aan Unisa verwerf. Sy het gepraktiseer as traumaberader en het voorheen gedien as voorsitter van die Sielkundigevereniging van Suid-Afrika (PsySSA). Die Daily Mail berig dat Wilks as jong meisie van Israel na Australië verhuis het, voor sy, haar man en twee kinders later na Suid-Afrika geïmmigreer het. Volgens die Daily Mail het sy onlangs begin met belangrike navorsing oor aanpasbaarheid as oorlewingsmetode. Dlamini sê twee skootrekenaars en ŉ selfoon is gesteel. Die polisie ondersoek ŉ saak van moord en huisroof, maar niemand is nog in verband met die voorval in hegtenis geneem nie.